4 SA boeke pryk op Dublin-langlys | Netwerk24
Deur AJ Opperman 20 November 2019 16:16
“Die lys is gegrond op benoemings deur biblioteke van oor die wêreld heen,” sê Carolyn Meads, uitgewer by Kwela Boeke. “Dit geskied heeltemal onafhanklik van die uitgewers. Dis wat dié prys so uniek maak. Titels word op grond van hul hoë literêre waarde benoem.”
Twee van die skrywers, Cynthia Jele en Kirsten Miller, is Suid-Afrikaans gebore.
Jele se boek The Ones with Purpose en Miller se boek The Hum of the Sun, is benoem.
Albei boeke is deur Kwela Boeke uitgereik.
Die skrywer Ijangolet S Ogwang, wie se boek An Image in a Mirror (Black Bird Books) benoem is, is in Kenia gebore.
Sue Nyathi, wat in Bulawayo in Zimbabwe gebore is en grootgeword het, se boek The Gold Diggers is deur Pan Macmillan uitgereik.
Die langlys bestaan uit 156 titels, waarvan boeke deur twee vorige wenners van die Nobelprys ook op die lys pryk, die Poolse skrywer Olga Tokarczuk en die Australiese skrywer Peter Handke.
Tokarczuk het in 2018 die Nobelprys met haar boek Flight gewen. Sy is ook met dié boek vir die Man Bookerprys (deesdae die Bookerprys) benoem. Haar boek Drive Your Plow Over the Bones of the Dead is vir die Dublin-prys benoem.
Handke het vanjaar die Nobelprys met The Great Fall gewen. Dit is ook die roman wat op die Dublin-prys se langlys verskyn.
Die kortlys word op 2 April aangekondig en die wenner op 10 Junie. Die Amerikaanse skrywer Emily Ruskovich is verlede jaar met haar debuutroman, Idaho, as die wenner aangewys.
* Al die titels wat vir die prys benoem is, is in Dublin se openbare biblioteke beskikbaar om uit te neem.
Meer oor: Boeke | Nobelprys Vir Letterkunde | Skrywers